Dinamo a încheiat pe locul patru turneul Final Four de la Hamburg. “Dulăii” puteau să obţină şi medaliile de bronz, dar aruncarea lui Cenic din ultimele secunde a lovit bara şi Rhein Neckar Lowen s-a impus la limită, scor 32-31.
Flensburg este câştigătoarea European League, după finala câştigată cu 36-31 împotriva deţinătoarei trofeului, Fuchse Berlin. Supremaţia germană se menţine în această competiţie, în ultimii 20 de ani doar Pick Szeged şi Benfica reuşind să stopeze hegemonia nemţilor:
FANATIK a participat la turneul Final Four de la Hamburg, unul pe care Dinamo l-a pregătit cu optimism, dar s-a lovit de realitatea handbalului mare. Concluziile:
+ Experienţa jucătorilor. Pentru mulţi handbalişti români de la Dinamo, experienţa unui Final Four este memorabilă şi un punct important în cariera lor. Stanciuc, Dedu şi chiar mai experimentaţii Militaru sau Racoţea au cu ce să rămână după acest turneu.
+ Dinamo, singura “intrusă”. Chiar dacă a fost pe locul 4, Dinamo a fost singura echipă din afara Germaniei în Final Four. Competiţia s-a desfăşurat la Hamburg, deci pe terenul adversarilor.
+ Lupta. Un detaliu care l-a făcut mândru pe Xavi Pascual, echipa a luptat chiar şi în dezavantaj. Atât în semifinala cu Flensburg, cât şi în finala mică împotriva lui Rhein Neckar, Dinamo a luptat să revină, iar duminică au lipsit câţiva centimetri ca meciul pentru bronz să fie trimis în prelungiri.
– Departe de handbalul mare. Dinamo domină pe plan intern, investeşte mulţi bani într-un proiect care să ducă clubul în elită, dar deocamdată suntem departe de handbalul adevărat. Echipe precum Fuchse sau Flensburg sunt într-o altă galaxie faţă de tot ceea ce mai înseamnă handbalul de la noi.
– Fluctuaţii şi greşeli copilăreşti. Lipsa de experienţă la acest nivel s-a simţit în Final Four prin multe greşeli personale greu explicabile, dar şi fluctuaţii în joc. Dinamo a avut momente bune, dar diferenţa s-a făcut în momentul în care echipa lui Pascual a fost vulnerabilă. Aceste aspecte au fost fructificate atât de Flensburg, cât şi Rhein Neckar.
– “Victima” sigură. Dinamo a fost luată tare atât de Flensbrug, cât şi de Rhein Neckar Lowen. Drept dovadă, “dulăii” au condus pe tabelă timp de un minut în cele 120 de minute disputate (de trei ori la un gol pe Rhein Neckar). Deocamdată ne bucurăm că participăm la masa bogaţilor, dar ne rămân doar resturile!